กรุงไทยตีปีก สินเชื่อขยายเอสเอ็มอีช่วย
ธนาคารกรุงไทย ปล่อยสินเชื่อเอสเอ็มอีในช่วง 5 เดือนแรกไปแล้วกว่า 3.5 หมื่นล้านบาท เดินหน้าขยายความร่วมมือในระดับประเทศ
12 มิ.ย. 2555

ธนาคารกรุงไทย ปล่อยสินเชื่อเอสเอ็มอีในช่วง 5 เดือนแรกไปแล้วกว่า 3.5 หมื่นล้านบาท เดินหน้าขยายความร่วมมือในระดับประเทศ 
นายประสิทธิ์ วสุภัทร ผู้ช่วยกรรมการผู้จัดการใหญ่อาวุโส สายงานธุรกิจขนาดกลาง ธนาคารกรุงไทย เปิดเผยว่า ในช่วง 5 เดือนที่ผ่านมา ธนาคารสามารถปล่อยสินเชื่อเอสเอ็มอีไปแล้ว 3.5 หมื่นล้านบาท โดยในปีนี้ธนาคารเน้นธุรกิจในภาคการผลิต บริการ และการค้า โดยเฉพาะธุรกิจที่ก่อให้เกิดการจ้างงานและสร้างรายได้ให้กับประชาชนในท้องถิ่น รวมทั้งธนาคารยังให้ความสำคัญกับการขยายสินเชื่อเอสเอ็มอีไปสู่รายย่อย
นอกจากนี้ ในด้านการอนุรักษ์พลังงานและสิ่งแวดล้อม ธนาคารได้สนับสนุนสินเชื่อให้กับผู้ประกอบการอย่างต่อเนื่องในรูปของโครงการเงินกู้เพื่อสิ่งแวดล้อม 
ล่าสุดนี้ ธนาคารได้ขยายความร่วมมือด้านการประหยัดพลังงานกับบริษัท ชิงหัวถงฟาง ซึ่งเป็นผู้นำด้านนวัตกรรมวิทยาศาสตร์และเทคโน โลยีของประเทศจีน เพื่อทำการศึกษาและพัฒนากระบวนการประหยัดพลังงานภายในอาคารสำนักงานใหญ่และสาขาทั่วประเทศของธนาคาร ก่อนจะขยายผลความร่วมมือออกไปยังทุกบริษัททั่วประเทศไทย 
นายประสิทธิ์ คาดว่า ในช่วงที่เหลือของปี สินเชื่อเอสเอ็มอียังสามารถขยายตัวได้อย่างต่อเนื่อง สำหรับสินเชื่อให้ความช่วยเหลือทางการเงินแก่ผู้ได้รับความเสียหายจากอุทกภัยของธนาคารแห่งประเทศไทย ซึ่งธนาคารปล่อยไปแล้ว 4,800 ล้านบาท และอยู่ระหว่างอนุมัติอีก 1,900 ล้านบาท